หนูเป็นคนผิวหน้ามัน ช่วงTโซนค่ะ ตอนแรกหน้าหนูรูขุมขนไม่ได้กว้างจนเห็นชัดเป็นรูๆขนาดนี้ เกิดจากหนูชอบไปกดสิวอุดตันบริเวณหน้าค่ะ เลยเป็นรูขุมขนกว้าง ต้องรักษาโดยการทำ Laser หรือ IPLค่ะ แบบไหนที่ทำแล้วรูขุมขนกระชับ เห็นผล คุ้มค่ากับการเสียเงินค่ะ
สวัสดีค่ะ หากผิวมีความมัน และมองเห็นรูขุมขนกว้าง ในบริเวณ ที-โซน หรือบริเวณหน้าผาก จมูก และคาง ส่วนบริเวณแก้ม จะมีผิวธรรมดาถึงผิวแห้ง ถือว่ามีลักษณะของผิวผสม ซึ่งก็ต้องดูแลผิวหน้าแบบแยกส่วน คือดูแลผิวบริเวณที-โซนแบบผิวมัน และดูแลบริเวณแก้มแบบผิวธรรมดาหรือผิวแห้งแต่หากผิวมีความมันทั่วหน้า ดูเงาและมันวาว โดยเฉพาะหากอากาศร้อน จะเห็นได้ชัด รูขุมขนมีขนาดกว้าง มองเห็นรูขุมขนได้ชัด เกิดเป็นสิวได้ง่ายถือว่ามีลักษณะของผิวมัน การดูแลก็จะดูแลแบบเฉพาะผิวมันเพียงอย่างเดียวการดูแลผิวมันด้วยตนเองนั้น ได้แก่ การล้างหน้าบ่อยๆ ประมาณ 2-4 ครั้งต่อวัน แต่ก็ไม่ควรล้างบ่อยมากเกินไป ใช้ผลิตภัณฑ์ล้างหน้าที่มีค่า pH ค่อนไปทางกรดเล็กน้อย ซึ่งสภาพที่เป็นกรดจะช่วยป้องกันไม่ให้แบคทีเรียเจริญเติบโตได้ ทั้งนี้แล้วสบู่ทั่วไป จะมีฤทธิ์เป็นด่าง เพราะฉะนั้นควรหลีกเลี่ยงการใช้สบู่ธรรมดาล้างหน้า ส่วนผลิตภัณฑ์บำรุงผิวหน้า ควรเลือกชนิดที่เป็นเจลหรือน้ำ และไม่มีส่วนประกอบของน้ำมันผสม (ออยล์ฟรี) ไม่ควรเลือกแบบครีม ซึ่งมักมีส่วนผสมของน้ำมัน จะยิ่งทำให้รู้สึกหน้ามันมากขึ้น ส่วนการใช้เครื่องสำอางค์ต่างๆ แนะนำควรใช้เฉพาะเมื่อจำเป็น ใช้จำนวนผลิตภัณฑ์ให้น้อยที่สุด และเลือกชนิดที่ไม่น้ำมันเป็นส่วนผสม รวมถึงต้องเช็ดล้างเครื่องสำอางค์ออกให้หมดทุกครั้งส่วนการใช้วิธีอื่นๆ ที่จะช่วยลดความกว้างของรูขุนขนบนใบหน้า เช่น การใช้น้ำแข็งหรือเจลเย็นประคบใบหน้า การใช้ครีม AHA (กรดผลไม้), กรดวิตามินเอ เป็นต้น นอกจากนี้ ก็มีการทำไอออนโตโฟเรซิส (iontophoresis) การฉีดโบทอกซ์กระชับรูขุมขน การทำเลเซอร์ชนิด IPL หรืออื่นๆ เป็นต้น ซึ่งการจะใช้วิธีใด แนะนำให้ไปพบแพทย์เฉพาะทางผิวหนัง เพื่อแนะนำวิธีที่เหมาะสมสำหรับแต่ละคนค่ะ อย่างไรก็ตาม ในช่วงนี้ ยังอยู่ในมาตรการป้องกันการติดโรคโควิด 19 จึงอาจต้องรอไปก่อนค่ะ